REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj 06-2/121-16

14. april 2016. godine

B e o g r a d

Z A P I S N I K

52. SEDNICE ODBORA ZA POLjOPRIVREDU,

ŠUMARSTVO I VODOPRIVREDU, ODRŽANE 13. APRILA 2016. GODINE

Sednica je počela u 10,40 časova.

Sednici je predsedavao Marijan Rističević, predsednik Odbora.

Sednici su prisustvovali članovi Odbora: Zoran Antić, Milan Kovačević, Miodrag Nikolić, Milija Miletić, Velimir Stanojević, Sabina Dazdarević, kao i Vladan Milošević (zamenik Jasmine Obradović), Miroljub Stanković i Miroslav Marinković (zamenik Dušana Petrovića), zamenici članova Odbora.

Sednici nisu prisustvovali članovi Odbora: Jasmina Obradović, Veroljub Matić, Žarko Bogatinović, Đorđe Stojšić, Marjana Maraš, Goran Ćirić, Jovan Marković, Dušan Petrović i Arpad Fremond..

Sednici je prisustvovao i narodni poslanik Milan Novaković.

Pored članova Odbora sednici su prisustvovali predstavnici Ministarstva poljoprivrede i zaštite životne sredine Željko Radošević, državni sekretar, Miodrag Petrović, direktor Uprave za veterinu, Nenad Petrović, šef Odseka za registraciju veterinarskih organizacija i veterinarske usluge, Zoran Ivanović, načelnik Odeljenja veterinarske inspekcije kao i predstavnici sredstava javnog informisanja.

Većinom glasova usvojen je sledeći

D n e v n i r e d

1. Razmatranje aktuelne situacije vezano za bezbednost hrane, posebno u vezi sa snabdevanjem mlekom i mlečnim proizvodima stanovništva, ustanova, bolnica i dr. (slučaj u Novom Sadu);
2. Razno.

Pre prelaska na razmatranje prve tačke dnevnog reda usvojeni su zapisnici 49, 50. i 51. sednice Odbora, koje su održane 23. februara, 3. i 14. marta 2016. godine, u tekstu u kome su i predloženi.

Prva tačka dnevnog reda **– Razmatranje aktuelne situacije vezano za bezbednost hrane, posebno u vezi sa snabdevanjem mlekom i mlečnim proizvodima stanovništva, ustanova, bolnica i dr. (slučaj u Novom Sadu)**

U uvodnim napomenama Marijan Rističević, predsednik Odbora izvestio je članove Odbora da se, po informacijama dobijenim od inspektora, došlo do saznanja da je privatna mlekara Milk Republik neovlašćeno snabdevala mlekom Klinički centar Vojvodina. Kontrolom od 1. aprila ustanovljeno je da ta mlekara ima samo privremeno rešenje, koje je isteklo 10 februara, a da je i nakon tog perioda snabdevala mlekom pomenuti klinički centar. Takođe, nema podataka da je na tom mleku vršena analiza, posebno analiza na aflatoksin, kao i da je nepoznato da li Zavod za mlekarstvo sa Novog Beograda, sa kojim pomenuta mlekara ima ugovor, može da sklapa ugovore sa privatnim mlekarama i vrši kontrolu. U mlekari su pronađeni i drugi prehrambeni proizvodi (slatko i ajvar), a koji potiču od drugog proizvođača Fruit Republik.

Miodrag Petrović je istakao da su veterinarski inspektori odmah izašli na teren po saznanju za pomenuti slučaj i zapisnički ustanovili brojne nepravilnosti u mlekari Milk Republik. Po njegovim rečima, pokrenuti su disciplinski, prekršajni i krivični postupci protiv određenih osoba, sa nadom da će se problem što pre rešiti.

U diskusiji su učestvovali narodni poslanici: Marijan Rističević, Milan Kovačević, Miodrag Nikiolić, Milan Novaković, Miroljub Stanković, Vladan Milošević i Miroslav Marinković.

Druga tačka dnevnog reda – **Razno**

Pod tačkom Razno nije bilo prijavljenih za raspravu.

Nakon rasprave o tačkama dnevnog reda, Odbor je na osnovu člana 56. Poslovnika Narodne skupštine, doneo sledeći

Z A K Lj U Č A K

Odbor je mišljenja da je slučaj mlekare Milk Republik i njegovog odgovornog lica i ponašanje dela Uprave za veterinu tj. rukovodstva veterinarske inspekcije Južno-bačkog okruga nedozvoljen i nezakonit. Odbor preporučuje Vladi i Ministarstvu poljoprivrede i zaštite životne sredine da preduzmu odgovarajuće mere razrešenja i disciplinske postupke, a preporučuje i nadležnom tužilaštvu da ovako nezakonito ponašanje sankcioniše i procesuira. Odbor, bez obzira što se radi o poznatom političaru, bivšem pokrajinskom funkcioneru Goranu Ješiću, ne želi da politizuje ovaj problem.

Pošto drugih pitanja i predloga nije bilo, sednica je zaključena u 12,50 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Branka Zlatović Marijan Rističević